Intercape kap minister oor langafstandbusse se veiligheidIntercape busse. (Foto: Intercape/Facebook) Intercape-busdiens het die minister van vervoer, Fikile Mabula, Sondag in ŉ verklaring gekap oor sy “volgehoue versuim om die lewensbedreigende situasie” te hanteer wat voortslepende geweld teen Intercape-langafstandbusse betref. In stukke wat Vrydag by die hooggeregshof in Makhanda in die Oos-Kaap ingedien is, verwys Intercape na Mbalula se miskenning van die erns van die situasie. Dit is in ŉ beëdigde verklaring vervat in reaksie op die hofbevel wat bepaal dat Mbalula en die LUR vir vervoer in die Oos-Kaap saam met polisie werk om ŉ nasionale aksieplan op te stel om geweld teen Intercape-busse hok te slaan, maar waarteen Mbalula appèl aangeteken het. Die hooggeregshof het in September bevind dat Mbalula versuim het om met die Suid-Afrikaanse Polisiediens (SAPD) saam te span om beskerming en ondersteuning aan Intercape te probeer bied teen meer as die 150 gevalle van intimidasie en geweld wat teen sy bates en passasiers aangemeld is. Maroela Media het vroeër berig dat Mbalula nie die sperdatum van die hooggeregshof vir die nasionale aksieplan nagekom het nie. Mbalula het nie net versuim om dié plan teen 28 Oktober te verskaf nie, maar ook ŉ appèl teen die oorspronklike bevel op die laaste nippertjie aangeteken. ŉ Aksieplan is wel deur Xolile Nqatha, die LUR vir vervoer en gemeenskapsveiligheid in die Oos-Kaap, ingedien, maar is volgens Intercape nie doeltreffend of volledig nie. In sy beëdigde verklaring wat Vrydag ingedien is, het Johann Ferreira, Intercape se uitvoerende hoof, gesê dat dit juis “hierdie einste pligsversuim” deur Mbalula was wat van Intercape vereis het om hofverrigtinge in te stel. Volgens Ferreira is die “omstandighede wat die saak dringend gemaak het”, steeds van toepassing. Hy het aangevoer dat, nieteenstaande die minister se appèl, dit noodsaaklik is om die krisis in die Oos-Kaap onverwyld aan te pak. Intercape het verder aangevoer dat die minister se aansoek om verlof tot appèl geen rede is dat hy nie aan die formulering van die aksieplan deelgeneem het nie, aangesien hy “verplig bly om deel te neem aan die formulering van die aksieplan uit hoofde van sy grondwetlike en statutêre verpligtinge”. Intercape het gesê hy het ŉ beroep op die minister gedoen om in te stem tot die voortgesette werking van die hofbevel hangende enige appèl waarvoor verlof gegee kan word. “Ongelukkig het die minister geweier om hierdie toestemming te gee. “Om die krisis met die vereiste dringendheid aan te pak, is dit nodig dat Intercape die aksieplan alleen met die LUR bevorder. Hoewel dit nie is wat die hofbevel vereis nie, is dit beter as die alternatief dat daar geen toepassing van die hofbevel is nie.” In terme van die aksieplan soos voorgehou deur die LUR vir vervoer, is ingrypings gelys wat wissel van onmiddellike aard tot op medium en lang termyn. Intercape het die indiening van ŉ plan verwelkom, maar is bekommerd oor die doeltreffendheid van die plan en die gebrek aan vasgestelde tydlyne. “Die plan het ŉ algemene gebrek aan detail met betrekking tot die ingrypingsmaatreëls wat dit uiteensit. Dit spesifiseer ook nie daadwerklike tydlyne vir die inwerkingstelling van elke aspek van die plan, soos vereis deur die hofbevel nie,” het Intercape aangevoer. Die ingrypingsmaatreëls wat in die plan gespesifiseer word, is volgens Intercape “onvoldoende om voorsiening te maak vir die redelike beskerming van Intercape se bestuurders en passasiers”. “Sonder genoegsame besonderhede van wat gedoen moet word, asook deur wie, waar, wanneer en hoe, kan die plan nie sy beoogde doel dien nie. Inderdaad, sonder daardie besonderhede is dit glad nie ŉ plan nie, maar hoogstens ŉ verklaring van voorneme.” Volgens Intercape het die plan ook versuim om die heropening van die sogenaamde “verbode sones” aan te raak, waar Intercape deur plaaslike taxiverenigings verbied is om sake te bedryf. “Die aksieplan identifiseer sekere ‘brandpunte’ waar die geweld teen busbestuurders en passasiers die ergste is. Dié brandpunte bestaan ​​uit slegs vyf roetes waarop Intercape se busse ry. Die lys sluit geen dorpe of gebiede in wat Intercape in sy aansoekstukke beskryf het as so vyandig en wisselvallig dat dit ‘verbode sones’ is waarin hy nie kan werk nie.” Intercape het die LUR gevra om ŉ hersiene aksieplan op te stel wat Intercape se insette in ag neem en dit dan vir verdere oorweging voor te lê.